大學界近日牙痛咁聲,話政府削資源,令到佢哋教學研究都受到影響,但作為本港貴族大學嘅香港大學,就一啲都唔窮。八方聽聞港大醫學院好大手筆,近日請咗好多傳媒去北京,包食包住,採訪「二○○三年中國生物工程與醫藥產業國際發展大會」,為做PR,一擲萬金在所不惜,睇嚟納稅人嘅錢用得好其所。
《蘋果》就當然冇份去,位公關大員好理直氣壯咁話,因為《蘋果》唔返得去大陸採訪喎。八方覺得好奇怪,港大作為用特區公帑資助嘅大學,幾時管埋大陸嘅採訪政策?最離奇嘅係,有啲好似《蘋果》咁俾港大遺忘咗嘅傳媒,明明有記者喺北京,想去旁聽會議;又或者退而求其次,之後問番有啲乜嘢料啦,醫學院位公關都耍手擰頭,話係幾個行家小圍嘢,唔方便講。估唔到港大嘅新聞封鎖,重緊要過內地。
傳真︰2623-9278
電郵︰[email protected]